**Informatīvais ziņojums**

**Par valsts kapitālsabiedrību un valsts kapitāla daļu pārvaldības koordinācijas institūciju**

**I Vispārīga informācija**

2015.gada 1.janvārī ir stājies spēkā Publiskas personas kapitāla daļu un kapitālsabiedrību pārvaldības likums (turpmāk - Kapitālsabiedrību pārvaldības likums). Ar šī likuma spēkā stāšanos spēku zaudēja likums „Par valsts un pašvaldību kapitāla daļām un kapitālsabiedrībām”.

Kapitālsabiedrību pārvaldības likums ir rezultāts jau 2010.gadā uzsāktajai publiskas personas komercdarbības un kapitāla daļu pārvaldības reformai. Šīs reformas ietvaros Ministru kabinets 2012.gadā pieņēma Publiskas personas komercdarbības koncepciju un Valsts kapitāla daļu pārvaldības koncepciju, kas tika izstrādātas, ievērojot Ekonomiskās sadarbības un attīstības organizācijas (turpmāk – OECD) valsts kapitālsabiedrību pārvaldības vadlīnijās noteiktos principus.

Kapitālsabiedrību pārvaldības likuma mērķis ir veicināt publiskai personai piederošu kapitāla daļu un publiskas personas kapitālsabiedrību efektīvu pārvaldību, publiskas personas kapitālsabiedrību racionālu un ekonomiski pamatotu resursu izmantošanu, labas korporatīvās pārvaldības principu ievērošanu, kā arī nodrošināt publiskas personas līdzdalības nosacījumu ievērošanu.

Kapitālsabiedrību pārvaldības likums paredz koordinācijas institūcijas izveidošanu, kas būs specializējusies valsts kapitāla daļu un kapitālsabiedrību korporatīvās pārvaldības jautājumos. Koordinācijas institūcija sadarbosies ar visiem kapitāla daļu turētājiem, kā arī kapitālsabiedrībām un valsts pārvaldes institūcijām, ar nolūku veicināt kapitāla daļu pārvaldību Latvijā atbilstoši labas korporatīvās pārvaldības prakses piemēriem un starptautiski atzītām vadlīnijām.

Koordinācijas institūcijai nav paredzēts nodot turējumā valsts kapitāla daļas, jo Kapitālsabiedrību pārvaldības likums neparedz tiešu valsts kapitāla daļu pārvaldības centralizāciju. Izveidojot Koordinācijas institūciju, nav paredzēts mainīt esošos valsts kapitāla daļu turētājus kapitālsabiedrībās, vienlaikus ar koordinācijas institūcijas starpniecību tiks pilnveidota līdz šim dažādā valsts kapitāla daļu pārvaldības prakse Latvijā.

Saskaņā ar Kapitālsabiedrību pārvaldības likuma 22.panta pirmo daļu Ministru kabinets nosaka valsts pārvaldes iestādi, kas pilda šajā likumā un citos normatīvajos aktos noteiktos uzdevumus saistībā ar valsts kapitālsabiedrību un valsts kapitāla daļu pārvaldi (turpmāk – Koordinācijas institūcija). Saskaņā ar Kapitālsabiedrību pārvaldības likuma pārejas noteikumu 2.punkta 1.apakšpunktu Ministru kabinetam koordinācijas institūcija ir jānosaka līdz 2015.gada 1.martam.

Ekonomikas ministrijai ar Ministru prezidenta 2014.gada 10.novembra rezolūciju Nr.12/2014-JUR-218 un saskaņā ar Ministru kabineta 2009.gada 7.aprīļa noteikumu Nr.300 „Ministru kabineta kārtības rullis” 234.punktu ir uzdots sagatavot un noteiktā kārtībā iesniegt Ministru kabinetā Kapitālsabiedrību pārvaldības likuma 22.panta pirmajā daļā minēto tiesību aktu projektu, attiecīgi nodrošinot pārejas noteikumu 2.punkta 1.apakšpunktā Ministru kabinetam dotā uzdevuma izpildi.

Vienlaikus vēršam uzmanību, ka efektīva Kapitālsabiedrību pārvaldības likuma ieviešana ir arī svarīga Latvijas OECD pievienošanās procesa kontekstā, jo šī procesa ietvaros 2014.gada laikā tika veikts Latvijas valsts kapitāla daļu pārvaldības politikas atbilstības izvērtējums OECD vadlīnijām valsts kapitālsabiedrību pārvaldībai (*OECD Guidelines on Corporate Governance of State-Owned Enterprises*). Izvērtējumā konstatēts, ka Kapitālsabiedrību pārvaldības likuma pieņemšana tuvina Latvijas valsts kapitāla daļu pārvaldības atbilstību OECD vadlīnijās noteiktajām prasībām, taču izšķiroši svarīga ir likumā noteiktā ieviešana praksē, tādēļ līdz šā gada 30.jūnijam Latvijai ir uzdots sagatavot un iesniegt informāciju OECD par likuma ieviešanas praktiskajiem aspektiem, tajā skaitā koordinācijas institūcijas izveidi un darbības uzsākšanu.

**II Koordinācijas institūcijas uzdevumi**

Atbilstoši Kapitālsabiedrību pārvaldības likuma 22.panta otrajai daļai koordinācijas institūcijas veiks šādus uzdevumus:

1) izstrādās kapitālsabiedrību un kapitāla daļu efektīvas pārvaldības vadlīnijas;

2) sniegs valsts kapitāla daļu turētājiem atzinumu par kapitālsabiedrības vidēja termiņa darbības stratēģijā izvirzītajiem finanšu mērķiem un darbības finanšu rādītājiem (dividendēs izmaksājamo peļņas daļu, peļņas rādītājiem, kapitāla atdevi u.c.), kā arī to saskaņotību ar kapitālsabiedrības vidēja termiņa darbības stratēģijā izvirzītajiem nefinanšu mērķiem;

3) konsultēs Ministru kabinetu, publiskas personas kapitāla daļu turētājus un kapitālsabiedrības par korporatīvās pārvaldības ieviešanas aspektiem;

4) organizēs kapitāla daļu turētāju pārstāvju un valsts pārvaldes institūciju locekļu apmācību korporatīvās pārvaldības jautājumos;

5) nodrošinās to, ka tiek publiskota aktuāla informācija par valsts kapitālsabiedrībām un valsts izšķirošajā ietekmē esošām kapitālsabiedrībām, kā arī tiek sagatavots ikgadējs publisks pārskats par valstij piederošajiem aktīviem;

6) sniegs atzinumu Ministru kabinetam par valsts līdzdalības iegūšanu, saglabāšanu vai izbeigšanu, kā arī pēc atvasinātas publiskas personas pieprasījuma sniegs viedokli par attiecīgās atvasinātās publiskās personas līdzdalības iegūšanu vai izbeigšanu noteiktā kapitālsabiedrībā;

7) atbilstoši kompetencei izstrādās un normatīvajos aktos noteiktajā kārtībā iesniegs Ministru kabinetam apstiprināšanai tiesību aktu un politikas plānošanas dokumentu projektus;

8) veiks citus uzdevumus, kas noteikti šajā likumā[[1]](#footnote-2) un citos tiešās pārvaldes iestādes darbību regulējošos likumos.

**Koordinācijas institūcijas veicamās darbības 2015.gadā**

Saskaņā ar šobrīd spēkā esošajā Kapitālsabiedrību pārvaldības likumā noteiktajiem termiņiem koordinācijas institūcijai 2015.gadā ir jāveic šādi uzdevumi:

|  |  |
| --- | --- |
| **Termiņš** | **Uzdevums** |
| **Līdz 2015.gada 1.maijam****Līdz 2015.gada 26.jūnijam** | **Sagatavot** likuma pārejas noteikumos uzskaitīto **Ministru kabineta noteikumu projektu** iesniegšanu izsludināšanai Valsts sekretāru sanāksmē. Noteikumu projekti, kas jāizstrādā:- kārtība, kādā nominē kandidātus valdes un padomes locekļu amatiem kapitālsabiedrībās, kurās valstij kā dalībniekam (akcionāram) ir tiesības izvirzīt valdes vai padomes locekļus, un valdes locekļus valsts kapitālsabiedrībās, kurās ir izveidota padome,- kārtība, kādā vērtējami kapitālsabiedrības darbības rezultāti un finanšu rādītāji,- kārtība, kādā valsts kapitālsabiedrībās un publiski privātajās kapitālsabiedrībās, kurās valsts ir dalībnieks (akcionārs), prognozējama peļņas daļa, kas izmaksājama dividendēs, kā arī valsts kapitāla daļu turētāja rīcību, izlietojot valsts kā dalībnieka (akcionāra) tiesības lemt par dividendēs izmaksājamo peļņas daļu,- publiskas personas kapitālsabiedrības tipveida statūti,- nosaka kapitālsabiedrības valdes un padomes locekļu skaita noteikšanai nepieciešamos sabiedrības lielumu raksturojošos rādītājus,- kārtība, kādā tiek pārdotas kapitalizācijas rezultātā izveidojušās kapitāla daļas.Saskaņotie Ministru kabineta noteikumu projekti **jāiesniedz izskatīšanai Ministru kabineta sēdē.** *(Likuma pārejas noteikumos noteikts, ka līdz 2015.gada 1.jūlijam jābūt izdotiem.)* |
| **Līdz 2015.gada 30.jūnijam****Līdz 2015.gada 1.novembrim****Līdz 2015.gada 23.decembrim**  | **Iepirkt pētījumu** par vidējās atlīdzības apmēriem valdes locekļiem privātajā sektorā.Uz iepriekšminētā pētījuma pamata **sagatavot un iesniegt izsludināšanai Valsts sekretāru sanāksmē Ministru kabineta noteikuma projektu** par maksimālajiem ikmēneša atlīdzības apmēriem publisko personu kapitālsabiedrības valdes un padomes locekļiem.**Iesniegts izskatīšanai Ministru kabineta sēdē Ministru kabineta noteikumu projekts** par maksimālo mēneša atlīdzības apmēru valdes un padomes loceklim, ņemot vērā vidējo atalgojuma apmēru un sociālās garantijas vadībai līdzīga lieluma (neto apgrozījums, bilances kopsumma, darbinieku skaits) kapitālsabiedrībās privātajā sektorā vai — atsevišķos gadījumos — nozarē, kurā attiecīgā kapitālsabiedrība darbojas.***(****Ministru kabinetam noteikumi ir jāizdod līdz 2016.gada 1.janvārim.)* |
| **Līdz 2015.gada 1.septembrim** | **Sagatavot un iesniegt Ministru kabinetam un Saeimai** pirmo centralizēto publisko pārskatu par valstij piederošajām kapitālsabiedrībām un kapitāla daļām par 2014.gadu. Un arī to publiskot savā mājaslapā. |
| **Līdz 2015.gada 1.novembrim** | **Izstrādā un apstiprina vismaz piecas vadlīnijas** saistībā ar valsts kapitālsabiedrību (kapitāla daļu) pārvaldīšanu, ko nosaka likums.* valsts līdzdalības vispārējo stratēģisko mērķu noteikšanas vadlīnijas *(līdz šī dokumenta izstrādei kapitāla daļu turētāji, kapitālsabiedrības un to izpildinstitūcijas var pildīt likumā noteiktos uzdevumus bez koordinācijas institūcijas izstrādātām vadlīnijām)*;
* kapitālsabiedrības, kurā valstij ir izšķirošā ietekme, darbības rezultātu izvērtēšanas metodes *(līdz šī dokumenta izstrādei kapitāla daļu turētāji, kapitālsabiedrības un to izpildinstitūcijas var pildīt likumā noteiktos uzdevumus bez koordinācijas institūcijas izstrādātām vadlīnijām)*;
* informācijas publiskošanas vadlīnijas valsts kapitālsabiedrībām un kapitāla daļu turētājiem *(līdz šī dokumenta izstrādei kapitāla daļu turētāji, kapitālsabiedrības un to izpildinstitūcijas var pildīt likumā noteiktos uzdevumus bez koordinācijas institūcijas izstrādātām vadlīnijām)*;
* vidēja termiņa darbības stratēģijas izstrādes vadlīnijas *(līdz šī dokumenta izstrādei kapitāla daļu turētāji, kapitālsabiedrības un to izpildinstitūcijas var pildīt likumā noteiktos uzdevumus bez koordinācijas institūcijas izstrādātām vadlīnijām);*
* kārtību, kādā koordinācijas institūcijai sniedz informāciju, kas nepieciešama, lai sagatavotu ikgadējo publisko pārskatu par valstij piederošajām kapitālsabiedrībām un kapitāla daļām.
 |
| **Līdz 2015.gada 1.decembrim****(Publiskas personas augstākā lēmējinstitūcija - Ministru kabinets, pašvaldības dome - līdz 2016.gada 1.janvārim pieņem lēmumu par tās tiešo līdzdalību kapitālsabiedrībās)** | **Sniedz atzinumu** par valsts kapitāla daļu turētāju sagatavotajiem pirmreizējiem vērtējumiem par valsts līdzdalības atbilstību publiskās personas komercdarbības nosacījumiem un **koordinē to iesniegšanu** izskatīšanai Ministru kabinetā.Pēc atvasinātas publiskas personas pieprasījuma sniedz viedokli par attiecīgās atvasinātās publiskās personas līdzdalības iegūšanu vai izbeigšanu noteiktā kapitālsabiedrībā. |
| **Pastāvīgi** | Koordinācijas institūcijas izvirzītajiem pārstāvjiem piedalīties valdes un padomes locekļu nominācijas komisijās (valsts pārstāvju organizētās nevis pašvaldības).Likumā noteiktums, ka valsts kapitālsabiedrībās padomes var tikt izveidotas no 2016.gada 1.janvāra. |
| **Pastāvīgi** | Sniedz valsts kapitāla daļu turētājiem atzinumu par kapitālsabiedrības vidēja termiņa darbības stratēģijā izvirzītajiem finanšu mērķiem un darbības finanšu rādītājiem (dividendēs izmaksājamo peļņas daļu, peļņas rādītājiem, kapitāla atdevi u.c.), kā arī to saskaņotību ar kapitālsabiedrības vidēja termiņa darbības stratēģijā izvirzītajiem nefinanšu mērķiem. |
| **Pastāvīgi** | Konsultē Ministru kabinetu, publiskas personas kapitāla daļu turētājus un kapitālsabiedrības par korporatīvās pārvaldības ieviešanas aspektiem. |
| **Pastāvīgi** | Organizē kapitāla daļu turētāju pārstāvju un valsts pārvaldes institūciju locekļu apmācību korporatīvās pārvaldības jautājumos. |
| **Pastāvīgi** | Sadarbība ar OECD, Eiropas Komisiju un citām organizācijām attiecībā uz kapitālsabiedrību pārvaldības jautājumiem. |
| **Pastāvīgi** | Izveido interaktīvu mājaslapu internetā — datubāzi, kurā pieejama aktuālā informācija par valsts kapitāla daļām un to pārvaldību, korporatīvās pārvaldības principu ieviešanu un atsevišķiem pārvaldības aspektiem. |
| **Pastāvīgi** | Likumā noteiktās konsultatīvās padomes izveide iesaistīto pušu viedokļu un priekšlikumu uzklausīšanai. Konsultatīvās padomes personālsastāvu un nolikumu apstiprina koordinācijas institūcija. |

**III Institūcija, kas nosakāma par koordinācijas institūciju**

#  Izvērtējot valsts pārvaldes iestāžu pieejamos resursus, līdzšinējo pieredzi valsts kapitāla daļu pārvaldības jautājumu risināšanā, kā arī ievērojot Kapitālsabiedrību pārvaldības likumā noteiktos koordinācijas institūcijas uzdevumus, Ministru kabinetam tiek piedāvāti divi varianti, kuras institūcijas varētu pildīt koordinācijas institūcijas uzdevumus:

1. Valsts akciju sabiedrība „Privatizācijas aģentūra” (turpmāk – Privatizācijas aģentūra);
2. Pārresoru koordinācijas centrs (turpmāk - PKC).

***Risinājuma variantu salīdzinājums – pozitīvie un negatīvie aspekti***

|  |  |  |
| --- | --- | --- |
| ***Risinājuma variants*** | ***Pozitīvie aspekti*** | ***Negatīvie aspekti*** |
| *Privatizācijas aģentūra* | 1. Ir uzkrāta ievērojama pieredze valsts kapitāla daļu pārvaldības un atsavināšanas jomā (tajā skaitā SIA „Lattelecom”, SIA „Latvijas Mobilais Telefons”, AS „Citadele banka, AS „Reverta” pārvaldība u.c.).
2. Aktīva dalība valsts kapitāla daļu reformas sagatavošanā, ieviešanā 2010.-2015.gads.
3. Nav nepieciešams veidot jaunu institūciju (izmaksu ekonomija).
4. Papildus funkciju pildīšanu varētu uzsākt nekavējoties pēc attiecīgu grozījumu veikšanas Kapitālsabiedrību pārvaldes likumā un Ministru kabineta lēmuma pieņemšanas.
5. Sākotnējam periodam ir cilvēkresursi – speciālisti ir ar augstu kvalifikācijas līmeni.
6. Pirmajā darbības gadā ir iespēja segt izdevumus no Privatizācijas aģentūras rezerves fonda (nepieciešami grozījumi likumā „Par valsts un pašvaldību īpašuma objektu privatizāciju” saistībā ar rezerves fondu).
7. Ir nepieciešamā infrastruktūra, atbilstošs tehniskais nodrošinājums (telpas un nepieciešamais aprīkojums).
8. Starptautiskās sadarbības pieredze kapitāla daļu pārvaldības jomā un kontakti (OECD, Eiropas Komisija). Darbs pie OECD veiktā Latvijas valsts kapitāla daļu pārvaldības politikas atbilstības izvērtējuma OECD valsts kapitālsabiedrību pārvaldības vadlīnijām (OECD Guidelines on Corporate Governance of State-owned Enterprises).
9. Racionāla resursu izmantošana, ņemot vērā, ka Privatizācijas aģentūras darba apjoms turpmākajos gados samazināsies.
10. Privatizācijas aģentūras juridiskā statusa maiņa - pārveidošana par tiešo pārvaldes iestādi vai publisku aģentūru līdz 2019.gada 1.janvārim.
 | 1. Lai Privatizācijas aģentūru noteiktu par koordinācijas institūciju nepieciešams grozīt Kapitālsabiedrību pārvaldības likumu, jo šobrīd likuma 22.panta pirmajā daļā ir noteikts, ka par koordinācijas institūciju var noteikt valsts pārvaldes iestādi.
2. Privatizācijas aģentūra ir valsts kapitālsabiedrība, kas sniegtu atzinumus citām valsts kapitālsabiedrībām par to darbību.
3. Privatizācijas aģentūras kapitāla daļu turētājs ir Ekonomikas ministrija, kas ir nozares ministrija un politikas veidotājs.
 |
| *Pārresoru koordinācijas centrs* | 1. Nav nepieciešams veidot jaunu iestādi.
2. PKC ir uzkrāta pieredze - 2,5 gadus koordinēta valsts kapitālsabiedrību reforma un vadīta valsts līdzdalības kapitālsabiedrībās izvērtēšana.
3. PKC nav interešu konflikta, jo PKC nav kapitāla daļu turētājs vai nozaru politikas veidotājs.
4. Kapitālsabiedrību turētāji ir 11 ministrijas un trīs citas institūcijas, līdz ar to koordinācijas institūcijas uzdevumiem ir horizontāls uzdevums, kas atbilst PKC pārresoriskajam darbības raksturam.
5. Lai PKC noteiktu par koordinācijas institūciju, nav nepieciešams grozīt Kapitālsabiedrību pārvaldības likumu.
 | 1. PKC sākotnēji tika veidots kā koordinators valsts attīstības plānošanas sistēmas darbības jautājumos. PKC darbībai ir uzsvars uz politikas plānošanu, bet koordinācijas institūcijas uzdevumi ietver praktisku rīcību saistībā ar kapitālsabiedrību pārvaldību.
2. Finansējums Koordinācijas institūcijai 2015.gadam valsts budžetā nav paredzēts.
3. PKC nav praktiskas pieredzes un padziļinātu zināšanu valsts kapitāla daļu ikdienas pārvaldības jomā, tajā skaitā komercdarbības mērķu noteikšanā un kontrolē, valdes un padomes locekļu atlasē utt.
4. Nav nepieciešamās infrastruktūras, atbilstoša tehniskā nodrošinājuma (telpas un nepieciešamais aprīkojums), ja tiktu piesaistīti papildus darbinieki. Jau šobrīd Valsts kanceleja sniedz PKC atbalsta funkcijas.
 |

Privatizācijas aģentūra ir sniegusi atbalstu Ekonomikas ministrijai ar publiskas personas kapitāla daļu pārvaldības un komercdarbības reformu saistīto politikas plānošanas dokumentu un attiecīgu normatīvo aktu projektu izstrādē. Tāpat arī Privatizācijas aģentūra ir aktīvi līdzdarbojusies OECD darba grupā par valsts kapitāla pārvaldīšanas un privatizācijas praksi (*Working party on State Ownership and Privatisation Practise*) kopš 2011.gada, kā arī strādājusi pie OECD veiktā Latvijas valsts kapitāla daļu pārvaldības politikas atbilstības izvērtējuma OECD valsts kapitālsabiedrību pārvaldības vadlīnijām (*OECD Guidelines on Corporate Governance of State-owned Enterprises*). Līdz ar to Privatizācijas aģentūras darbinieki, kas ir bijuši iesaistīti iepriekš minētajos projektos ir uzkrājuši lielu pieredzi un zināšanas publiskas personas kapitāla daļu pārvaldības jomā, tajā skaitā iepazinušies ar OECD labās prakses piemēriem un citu valstu pieredzi, ko varētu izmantot koordinācijas institūcijai noteikto uzdevumu izpildei.

Cita starpā viens no Privatizācijas aģentūras pamatuzdevumiem ir atbilstoši Ministru kabineta lēmumiem veikt valsts kapitāla daļu privatizāciju un atsavināšanu, kuras ietvaros valsts vārdā tā pārvalda attiecīgās kapitāla daļas, t.sk. kopā ar citiem dalībniekiem (akcionāriem). Piemēram, pašlaik Privatizācijas aģentūras turējumā atrodas privatizācijai nodotas valsts kapitāla daļas sabiedrībā ar ierobežotu atbildību „Latvijas Mobilais Telefons” un sabiedrībā ar ierobežotu atbildību „Lattelecom”. Tāpat valsts ar Privatizācijas aģentūras starpniecību ir realizējusi valsts atbalstu citos uzņēmumos, t.i., akciju sabiedrībā „Reverta”, akciju sabiedrībā „Citadele banka” un sabiedrībā ar ierobežotu atbildību „Hiponia”.

Izvērtējot koordinācijas institūcijas risinājuma variantu pozitīvos un negatīvos aspektus, ņemot vērā to, ka Privatizācijas aģentūra ir uzskatāma par profesionālu valsts aktīvu pārvaldītāju un arī atsavinātāju, kā arī iepriekš minētos faktus par Privatizācijas aģentūras līdzdalību publisko personu kapitāla daļu pārvaldības reformas izstrādē un sadarbībā ar OECD, tad būtu pamatoti uzskatīt, ka Privatizācijas aģentūra kā koordinācijas institūcija varētu veikt Kapitālsabiedrību pārvaldības likumā noteiktos uzdevumus efektīvi un kompetenti.

**Rekomendācija:** Konceptuāli atbalstīt Privatizācijas aģentūru kā Koordinācijas institūciju.

**IV Problēmjautājumi**

1. Lai Privatizācijas aģentūru varētu noteikt par koordinācijas institūciju, nepieciešams grozīt Kapitālsabiedrību pārvaldības likuma 22.panta pirmo daļu, paplašinot institūciju loku, ko Ministru kabinets ir tiesīgs noteikt par koordinācijas institūciju, tajā skaitā atļaujot par koordinācijas institūciju noteikt valsts kapitālsabiedrību.

Šobrīd Kapitālsabiedrību pārvaldības likuma 22.panta pirmā daļa paredz, ka Ministru kabinets nosaka valsts pārvaldes iestādi, kas pilda šajā likumā un citos normatīvajos aktos noteiktos uzdevumus saistībā ar valsts kapitālsabiedrību un valsts kapitāla daļu pārvaldi.

Tāpat arī būtu nepieciešams paredzēt, ka koordinācijas institūcijai noteikto uzdevumu izpilde tiek finansēta no valsts budžeta, ņemot vērā to, ka tie ir uzskatāmi par valsts pārvaldes uzdevumiem un valsts kopumā ir atbildīga par šo uzdevumu veikšanu.

1. Koordinācijas institūcijai 2015.gada valsts budžetā nav paredzēts finansējums. Taču gadījumā, ja par koordinācijas institūciju tiek noteikta Privatizācijas aģentūra, tad koordinācijas institūcijas izdevumi 2015.gadā varētu tikt segti Ministru kabineta noteiktajā kārtībā no rezerves fonda līdzekļiem, kas izveidots, pamatojoties uz likumu „Par valsts un pašvaldību īpašuma objektu privatizāciju” (turpmāk – Privatizācijas likums). Šādu nosacījumu arī jāparedz Kapitālsabiedrību pārvaldības likuma pārejas noteikumos.

Saskaņā ar Privatizācijas likuma 6.panta trešo daļu ienākumi no valsts īpašuma objektu privatizācijas ieskaitāmi valsts budžetā. Pirms ienākumu ieskaitīšanas valsts budžetā no tiem atskaita Ministru kabineta noteiktos privatizācijas izdevumus, kā arī ieskaitījumu 10 procentu apmērā rezerves fonda veidošanai. Atbilstoši minētā likuma 11.panta trešajai daļai Privatizācijas aģentūra ir šā likuma 6.panta trešajā daļā noteiktā rezerves fonda turētāja. Rezerves fonda līdzekļi ir izmantojami valsts īpašuma privatizācijas procesa (pirkuma līgumu atcelšana, atpakaļpirkuma veikšana, nodokļu parādu kapitalizācija, denacionalizācija un citi izdevumi), privatizācijas sertifikātu piešķiršanas, dzēšanas un apgrozības procesa, valsts kapitāla daļu atsavināšanas un valsts dzīvojamo māju privatizācijas, atsavināšanas un apsaimniekošanas procesa organizatoriskajam nodrošinājumam atbilstoši Ministru kabineta reglamentētajiem nosacījumiem un kārtībai.

Vienlaikus būtu izdarāmi arī grozījumi Privatizācijas likumā, kas paredzētu, ka rezerves fonda līdzekļi izmantojami arī Kapitālsabiedrības pārvaldības likumā noteikto koordinācijas institūcijas uzdevumu izpildes nodrošināšanai pirmajā tās darbības gadā. Tāpat arī grozījumos būtu jāparedz mehānisms lielāku uzkrājumu veidošanai rezerves fondā, nosakot, ka visi ienākumi no valsts īpašuma privatizācijas, pēc Ministru kabineta noteiktajā kārtībā aprēķināto normatīvo atskaitījumu veikšanas Privatizācijas aģentūrai, ieskaitāmi rezerves fondā. Rezerves fondā tiks uzkrāti līdzekļi valsts pārvaldes uzdevumu izpildes finansēšanai, privatizācijas procesa pabeigšanai nākamajiem periodiem, kad paredzams, ka ienākumi vēl būtiski samazināsies.

1. Privatizācijas aģentūra tika dibināta 1994.gada 22.aprīlī kā bezpeļņas organizācija, bet 2004.gada 1.novembrī tā kļuva par valsts akciju sabiedrību un tika ierakstīta komercreģistrā. Privatizācijas aģentūras pamatdarbība ir saistīta ar valsts īpašuma privatizāciju un noslēgto privatizācijas līgumu kontroli. Laika gaitā Privatizācijas aģentūrai tika deleģēts pildīt citus pārvaldes uzdevumus, kas saistīti ar privatizācijas sertifikātu aprites administrēšanu, valsts kapitāla daļu atsavināšanu un valsts kapitāla pārvaldīšanu, kā arī valsts dzīvojamo māju (dzīvokļu) privatizāciju, atsavināšanu un dzīvojamo māju pārvaldīšanu līdz to nodošanai pašvaldībām vai dzīvokļu īpašniekiem. Sākot ar 2009.gadu Privatizācijas aģentūru valsts izmanto kā instrumentu valsts atbalsta jautājumu realizēšanai, t.i., akciju sabiedrībā „Citadele banka”, akciju sabiedrībā „Reverta” un vēlāk arī sabiedrībā ar ierobežotu atbildību „Hiponia”. Līdz ar to kopš Privatizācijas aģentūras dibināšanas 1994.gadā būtiski ir mainījušies tās veiktie uzdevumi un attiecīgi tās firma neatbilst tās veiktajiem uzdevumiem. Ņemot vērā arī to, ka Privatizācijas aģentūrai būtu nododama koordinācijas institūcijas uzdevumu izpilde, būtu nepieciešams arī mainīt Privatizācijas aģentūras firmu uz saturiski atbilstošāku nosaukumu, kas ietvertu visas tās darbības jomas, proti, uz valsts akciju sabiedrību „Valsts aktīvu pārvaldības aģentūra”. Tādēļ nepieciešams izdarīt attiecīgus grozījumus Privatizācijas likumā, kā arī citos likumos, kas svarīgi Privatizācijas aģentūras tai deleģēto uzdevumu izpildē, kuros ir minēts Privatizācijas aģentūras firma (nosaukums), precizējot to uz jauno firmu (Kapitālsabiedrību pārvaldības likumā, Nekustamā īpašuma valsts kadastra likumā, Valsts un pašvaldību īpašuma privatizācijas un privatizācijas sertifikātu izmantošanas pabeigšanas likumā, Publiskas personas mantas atsavināšanas likumā, likumā „Par valsts un pašvaldību dzīvojamo māju privatizāciju”, likumā „Par valsts un pašvaldību zemes īpašuma tiesībām un to nostiprināšanu zemesgrāmatās”, likumā „Par privatizējamo valsts un pašvaldību īpašuma objektu novērtēšanas kārtību”, likumā „Par zemes privatizāciju lauku apvidos”, likumā „Par zemes reformu Latvijas Republikas pilsētās”, Zemesgrāmatu likumā).
2. Privatizācijas likuma 7.panta pirmā daļa nosaka, ka Privatizācijas aģentūra ir valsts akciju sabiedrība, kas darbojas saskaņā ar šo likumu, citiem likumiem un saviem statūtiem. Atbilstoši Privatizācijas likuma 9.panta ceturtajai daļai Privatizācijas aģentūras akciju turētājs ir Ekonomikas ministrija.

Ņemot vērā, ka Privatizācijas aģentūras juridiskais statuss ir kapitālsabiedrība un Ekonomikas ministrija ir Privatizācijas aģentūras kapitāla daļu turētājs, un ievērojot Koordinācijas institūcijas uzdevumu specifiku, tajā skaitā atzinumu sniegšana par citu valsts kapitālsabiedrību darbību, varētu rasties bažas par Privatizācijas aģentūras objektivitāti atzinumu sniegšanā un Ekonomikas ministrijas ietekmi uz Privatizācijas aģentūras pieņemtajiem lēmumiem. Tādēļ, lai kliedētu bažas par iespējamo Ekonomikas ministrijas ietekmi, tiek piedāvāts grozīt Privatizācijas likuma 9.pantu, nosakot, ka Privatizācijas aģentūrai izveidojama padome, lai pārraudzītu Privatizācijas aģentūras un tās valdes darbību tai deleģēto valsts pārvaldes uzdevumu izpildē. Privatizācijas aģentūras padome būtu uzskatāma par padomi Komerclikuma izpratnē un tā darbotos, ievērojot Kapitālsabiedrību pārvaldības likuma un Komerclikuma noteikumus, ja Privatizācijas likumā nebūtu noteikts savādāk. Padomes sastāvā varētu tikt iekļauti Ministru kabineta noteikto nozaru ministriju pārstāvji. Par Privatizācijas aģentūras padomes priekšsēdētāju nosakot Ekonomikas ministrijas izvirzīto padomes locekli. Ja kāds no padomes locekļiem atstāj amatu vai tiek atsaukts no amata pirms padomes termiņa beigām, viss padomes sastāvs no jauna nebūtu jāpārvēl un pārējie padomes locekļi turpinātu pildīt savus amata pienākumus. Privatizācijas likuma grozījumos vienlaikus būtu jāparedz uzdevums Ministru kabinetam līdz 2015.gada 1.septembrim izveidot Privatizācijas aģentūras (pēc nosaukuma maiņas Valsts aktīvu pārvaldības aģentūras) padomi.

1. Lai varētu nodrošināt Kapitālsabiedrību pārvaldības likuma efektīvu ieviešanu atsevišķu normu ieviešanai būtu jābūt pakāpeniskākai, piemēram, attiecībā uz vidēja termiņa darbības stratēģijas izstrādi, informācijas publiskošanas prasībām, centralizēta publiskā pārskata sagatavošanu par valstij piederošajām kapitālsabiedrībām un kapitāla daļām par iepriekšējo gadu, koordinācijas institūcijas līdzdalību dažādu jautājumu risināšanā. Ar likuma spēkā stāšanās brīdi šos uzdevumus uzreiz nav iespējams izpildīt. Daļai Kapitālsabiedrību pārvaldības likumā minēto uzdevumu ieviešanai vai pārejai uz jauno regulējumu ir noteikts pārejas periods, savukārt atsevišķu uzlabojumu ieviešanai pārejas periods nav noteikts, piemēram, nepieciešams noteikt termiņu, līdz kuram publiskas personas kapitālsabiedrībām un publiski privātajām kapitālsabiedrībām jāizstrādā vidēja termiņa darbības stratēģija, nav noteikts termiņš, līdz kuram koordinācijas institūcijai ir jāizveido interaktīva mājaslapa internetā — datubāze, kurā pieejama aktuālā informācija par valsts kapitāla daļām un to pārvaldību, korporatīvās pārvaldības principu ieviešanu un atsevišķiem pārvaldības aspektiem.

Tāpat arī sākotnēji nebija ņemts vērā, ka koordinācijas institūcijai būs jāpiesaista papildus personāls, tādēļ nepieciešams grozīt Kapitālsabiedrību pārvaldības likuma pārejas noteikumus, lai noteiktu, ka koordinācijas institūcijai nav jānodrošina uzreiz visu likumā noteikto uzdevumu izpilde, bet gan atsevišķiem uzdevumiem nosakot, ka tie ir jāsāk pildīt no kāda konkrēta datuma.

Ņemot vērā iepriekš minēto, nepieciešams Kapitālsabiedrību pārvaldības likuma pārejas noteikumos precizēt, kā tiek ieviestas un izpildītas jaunās prasības gan publisko personu kapitālsabiedrībās, gan attiecībā uz koordinācijas institūcijas iesaisti. Vienlaikus būtu veicami arī citi precizējumi Kapitālsabiedrību pārvaldes likuma tekstā, kas padarītu likuma ieviešanu efektīvāku un novērstu šobrīd konstatētās nepilnības, piemēram, saistībā ar kapitālsabiedrību starpperiodu pārskatu sagatavošanas prasībām, kapitāla daļu pārdošanas sākotnējās vērtības noteikšanu, pilnvarojuma līgumu slēgšanu ar valdes locekļiem u.c.

**V Priekšlikumi turpmākajai rīcībai**

* 1. Konceptuāli atbalstīt, ka Kapitālsabiedrību pārvaldības likuma 22.panta otrajā daļā noteikto koordinācijas institūcijas uzdevumu izpildi nodrošinās Privatizācijas aģentūra pēc attiecīgu grozījumu veikšanas Kapitālsabiedrību pārvaldības likumā.
	2. Atbalstīt Privatizācijas aģentūras firmas maiņu uz valsts akciju sabiedrību „Valsts aktīvu pārvaldības aģentūra”.

**Ekonomikas ministre D.Reizniece-Ozola**

**Vīza:**

**Valsts sekretāra pienākumu izpildītājs,**

**valsts sekretāra vietniece Z.Liepiņa**

19.03.2015. 16:06

3278

Spaliņa

67013110, Dace.Spalina@em.gov.lv

1. Piemēram, pārstāvja izvirzīšana dalībai valdes un padomes locekļu kandidātu atlases nominācijas komisijās. [↑](#footnote-ref-2)